บอร์ด PTT ไฟเขียวซื้อ “TOR” โครงการรถไฟความเร็วสูงเชื่อม3สนามบิน มูลค่า 2 แสนลบ.
บอร์ด PTT ไฟเขียวซื้อ "TOR" โครงการรถไฟความเร็วสูงเชื่อม3สนามบิน มูลค่า 2 แสนลบ.
25 เม.ย. 2561

นายปิยสวัสดิ์ อัมระนันทน์ ประธานกรรมการ บริษัท ปตท. จำกัด (มหาชน) หรือ PTT เปิดเผยว่า คณะกรรมการบริษัทอนุมัติให้กลุ่ม ปตท.เข้าซื้อเอกสารเชิญชวนประมูล (TOR) ในโครงการรถไฟความเร็วสูงเชื่อม 3 สนามบิน (สุวรรณภูมิ-ดอนเมือง-อู่ตะเภา)
ทั้งนี้ เพื่อนำมาศึกษาความเป็นไปได้การลงทุน เนื่องจากเห็นว่าเป็นโครงการที่น่าสนใจ แต่ยังไม่ได้ตัดสินใจที่จะลงทุน และยังไม่มีการพิจารณาที่จะร่วมกับพันธมิตรรายใดในการเข้ายื่นประมูล
“ให้ไปซื้อ TOR เพื่อมาศึกษาความเป็นไปได้ เพราะเป็นอะไรที่น่าสนใจ แต่ยังไม่มีเรื่องการร่วมทุนกับใคร เรื่องนี้ยังห่างไกล” นายปิยสวัสดิ์ กล่าว
อนึ่ง PTT อยู่ระหว่างมองหาธุรกิจใหม่ๆ ในห่วงโซ่ธุรกิจไฟฟ้า (Electricity Value Chain) รองรับพฤติกรรมที่เปลี่ยนไปของผู้บริโภค ทั้งในเรื่องการผลิตไฟฟ้า ระบบกักเก็บพลังงาน (Energy Storage System) สถานีอัดประจุไฟฟ้า (EV) หรือ EV Charge ตลอดจนยานยนต์ไฟฟ้า เป็นต้น
สำหรับโครงการรถไฟความเร็วสูงเชื่อม 3 สนามบิน (สุวรรภูมิ-ดอนเมือง-อู่ตะเภา) ระยะทาง 220 กิโลเมตร (กม.) มูลค่าราว 2 แสนล้านบาท คาดว่าการจัดทำ TOR จะแล้วเสร็จเร็ว ๆ นี้ ก่อนเปิดให้เอกชนยื่นความจำนง และคาดว่าจะสามารถคัดเลือกบริษัทผู้ได้รับการประมูลได้ในราวเดือน พ.ย.61 ขณะที่กำหนดโครงการแล้วเสร็จสมบูรณ์ในปี 66
อย่างไรก็ตาม จากการสำรวจข้อมูลเพิ่มเติม พบว่า ได้มีรายงานข่าวทางกลุ่มปตท.ให้ความสนใจลงทุนในโครงการรถไฟความเร็วสูง เพราะถือเป็นโครงการที่มีโอกาสเติบโตเป็นอย่างดีในอนาคต และยังเพิ่มโอกาสสร้างรายได้จากธุรกิจใหม่ให้บริษัท หลังจากอุตสาหกรรมพลังงานในปัจจุบันได้เปลี่ยนแปลงจากอดีตไปอย่างมากและมีการแข่งขันระดับสูง ทางกลุ่มปตท.จึงมีแผนกระจายความเสี่ยงและมองหาโอกาสลงทุนในธุรกิจใหม่